Centrul Judeţean de Resurse şi de Asistenţă Educaţională Cluj / Centrul Judeţean de Asistenţă Psihopedagogică Cluj

REGULAMENTUL  CONCURSULUI NAŢIONAL
“ STOP Bullying - ului 

(Spune NU intimidării)”

(CAEN 2019)
I. Preambul
Prezentul concurs este parte integrantă a proiectului educațional “STOP Bullying-ului (Spune NU intimidării)”. 

Concursul se axează pe fenomenul bullying (intimidare, hărţuire), întâlnit frecvent atât în mediul şcolar, cât şi în alte contexte sociale. În vederea formării atitudinilor şi deprinderilor de comportament de prevenire şi combatere a violenţei în şcoli şi a comportamentelor de intimidare (bullying), elevii se vor exprima creativ, prin intermediul creaţiilor literare (poveşti).
Concursul se va desfăşura în trei etape – la nivel de unitate de învăţământ, la nivel judeţean şi nivel naţional. La etapa naţională participă lucrările premiate la nivel judeţean, pe patru categorii de vârstă (clasele III-IV, V-VI, VII-VIII, IX-XI), din Cluj şi din judeţele partenere: Alba, Argeş, Bacău, Bistriţa-Năsăud, Botoşani, Mun. Bucureşti, Buzău, Caraş-Severin, Călăraşi, Constanţa, Covasna, Dâmboviţa, Galaţi, Harghita, Hunedoara, Ialomiţa, Iaşi, Maramureş, Mureş, Neamţ, Olt, Satu Mare, Sălaj, Sibiu, Teleorman, Timiş, Tulcea, Vaslui.
Pentru participarea la concurs nu se percepe niciun fel de taxă. 
II. Scopul concursului
Creşterea nivelului de conştientizare a existenţei fenomentului de bullying în rândul populaţiei (elevi, părinţi, cadre didactice, comunitate), dezvoltarea competenţelor de cooperare şi relaţionare interpersonală în rândul elevilor.

III. Concurenți
Elevi de clasele primare, gimnaziu şi liceu (clasele a III-a - a XI-a) din județele partenere, participanţi  la proiectul educaţional “STOP Bullying-ului (Spune NU intimidării)”, care se înscriu pentru a participa cu lucrări în cadrul concursului.

IV. Activităţi (sub-activităţi în cadrul activităţii principale a proiectului)
1. Workshop/Activitate de informare cu consilierii şcolari din fiecare judeţ participant 

Data/perioada de desfăşurare: 3- 21 decembrie 2018
Locul desfăşurării: CJRAE din fiecare judeţ participant

Participanţi: Consilierii şcolari din judeţ şi organizatorii din cadrul CJAP
Descrierea pe scurt a activității: 

Activitatea constă în informarea tuturor consilierilor şcolari din judeţ cu privire la fenomenul bullying şi la programul de prevenţie propus. De asemenea, se vor prezenta aspectele organizatorice ale activităţilor din proiect, precum şi regulamentul concursului STOP Bullying-ului (Spune NU intimidării).
2. Anunţarea şi promovarea concursului la nivelul şcolilor din fiecare judeţ participant; 
Data/perioada de desfăşurare: 14-18 ianuarie (în rândul cadrelor didactice), ianuarie- februarie 2019 (în rândul elevilor, concursul promovându-se cu ocazia desfăşurării activităţilor directe la clasă).
Locul desfăşurării: şcoli din judeţ
Participanţi: consilieri şcolari, elevi, cadre didactice
Descrierea pe scurt a activității:

Consilierii şcolari din fiecare judeţ participant vor desfăşura în şcoală câte o sesiune de informare a cadrelor didactice şi a elevilor, atât în ceea ce priveşte proiectul educativ şi activităţile de prevenţie, cât şi, mai specific, a concursului. 

3. Desfăşurarea preselecţiei elevilor la nivel de şcoală;

Data/perioada de desfăşurare: 11 – 29 martie 2019
Locul desfăşurării: şcoli din fiecare judeţ participant
Participanţi: consilieri şcolari, elevi, cadre didactice

Descrierea pe scurt a activității:

La nivel de şcoală grupul ţintă este constituit în principal din elevi participanţi la activităţile de prevenţie a bullying-ului din cadrul proiectului, dar nu numai. 
Aceştia pot alege să se înscrie cu lucrări (poveşti) pentru grupa de vârstă  corespunzătoare (clasele III-IV, V-VI, VII-VIII, IX-XI). 

Pentru fiecare grupă de vârstă se vor selecta la nivelul şcolii (de către consilierul şcolar şi/sau celelalte cadre didactice implicate în proiect) primele două lucrări (premiile I şi II la nivel de unitate de învăţământ).
4. Desfăşurarea etapei judeţene a concursului, în fiecare judeţ partener

Data/perioada de desfăşurare: 1 – 19 aprilie 2019
Locul desfăşurării: CJRAE din fiecare judeţ 

Participanţi: consilieri şcolari din CJAP şi cabinete, elevi (lucrări)

Descrierea pe scurt a activității:

În cadrul etapei judeţene vor participa lucrările clasate pe primele două locuri, pe fiecare grupă de vârstă, în cadrul preselecţiilor desfăşurate la nivelul şcolilor. 

Lucrările vor fi jurizate utilizând o grilă comună de evaluare, pusă la dispoziţie de organizator, fiind luate în considerare criterii cum ar fi: structurarea poveştii (introducere, cuprins şi încheiere), prezentarea unei situaţii realiste de bullying, găsirea de soluţii de rezolvare a situaţiei, concluzionarea (morala) – valoarea educativă a poveştii, creativitate, originalitate, gramatică şi ortografie.

Poveştile premiate cu premiile I, II şi III pe fiecare grupă de vârstă vor fi trimise, în format electronic, pentru a participa la etapa naţională, organizată de CJRAE Cluj.

5. Desfăşurarea etapei naţionale a concursului

Data/perioada de desfăşurare: 6 - 24 mai 2019
Locul desfăşurării: Centrul Judeţean de Resurse şi de Asistenţă Educaţională Cluj (jurizare online)
Participanţi: consilieri şcolari din CJAP şi cabinete (din Cluj şi judeţele partenere), elevi (lucrări)

Descrierea pe scurt a activității:

La faza naţională a concursului „STOP Bullying-ului (Spune NU intimidării)” participă lucrări ale elevilor (clasele III-XI) care au fost premiate (premiile I, II şi III) la nivel judeţean, din Cluj şi din judeţele partenere, pentru fiecare grupă de vârstă (rezultând aşadar maxim 12 lucrări din fiecare judeţ). 

Poveştile create de elevi vor fi transmise în format electronic organizatorilor, în vederea jurizării. 
Vor fi apreciate lucrările care satisfac următoarele criterii: structurarea corectă a poveştii (introducere, cuprins şi încheiere), prezentarea unei situaţii realiste de bullying, găsirea de soluţii de rezolvare a situaţiei, concluzionarea (morala) – valoarea educativă a poveştii, creativitate, originalitate, gramatică şi ortografie. 
Se vor acorda premiile I, II, III, menţiuni şi premi speciale elevilor participanţi la etapa naţională a concursului, premiile constând în diplome. 
V. Juriul concursului
Juriul (pentru etapa naţională) va fi compus din câte un profesor consilier din CJAP sau cabinet de asistenţă psihopedagogică din fiecare judeţ participant. 
Organizatorul (CJRAE/CJAP Cluj) va trimite tuturor judeţelor partenere toate lucrările înscrise la etapa naţională, separat pe grupe de vârstă, precum şi fişele de jurizare cu criterii. Pe baza acestor fişe, câte un reprezentant al fiecărui judeţ va evalua lucrările, acordând puncte pe fiecare criteriu. 
Fişele de jurizare vor fi centralizate apoi de către organizator, premiile fiind acordate pe fiecare grupă de vârstă în ordinea descrescătoare a punctajului. 
VI. Premii 
Concursul se va finaliza prin acordarea de:

· diplome pentru elevii premiaţi (premiile I, II, III, menţiuni şi premii speciale), cu menţionarea cadrului didactic îndrumător;

· diplome de participare la concurs pentru toți elevii implicați în concurs;

· diplome / adeverinţe pentru cadrele didactice implicate în organizarea concursului.

